เข้มให้กู้รถมือสองหวั่นราคาตก
รถป้ายแดงยอดขายกระฉูด บริษัทเช่าซื้อเกรงราคารถมือสองร่วงอีก คุมเข้มปล่อยกู้
3 พ.ค. 2553

รถป้ายแดงยอดขายกระฉูด บริษัทเช่าซื้อเกรงราคารถมือสองร่วงอีก คุมเข้มปล่อยกู้ 
นายโกวิท รุ่งวัฒนโสภณ กรรมการและกรรมการผู้จัดการ บริษัท ราชธานี ลิสซิ่ง เปิดเผยว่า หลังจากนี้บริษัทจะระมัดระวังเรื่องการปล่อยสินเชื่อรถมือสองมากขึ้น เนื่องจากคาดว่าประมาณช่วงเดือน มิ.ย.จากนี้ไป รถยนต์มือสองจะทยอยเข้าสู่ตลาดมากขึ้น ทำให้ราคาจะปรับลดลงตามความต้องการของตลาดที่น้อยลง ดังนั้นหากบริษัทให้สินเชื่อสูงกว่าราคาจริงก็อาจทำให้ขาดทุนหากมีการยึดรถมาขายทอดตลาดมากขึ้นได้ 
ทั้งนี้ เป็นผลมาจากยอดขายรถยนต์ป้ายแดงในไตรมาสแรกที่ผ่านมามียอดขายถึง 1.66 แสนคัน เพิ่มขึ้นถึง 54.8% เมื่อเทียบกับช่วงเดียวกันของปีก่อน หลังจากก่อนหน้านี้ราคารถยนต์มือสองได้ปรับตัวสูงขึ้นมาประมาณ 5-10% ตามความต้องการของลูกค้าที่ไม่ต้องการฟุ่มเฟือย หรือใช้จ่ายประคองตัวตามภาวะเศรษฐกิจที่ยังไม่แน่นอน
อย่างไรก็ตาม ในส่วนผลการดำเนินงานในไตรมาสแรกที่ผ่านมานั้นถือว่าทำได้ตามเป้าและมีกำไรดี ซึ่งคาดว่าเมื่อถึงสิ้นปีนี้จะสามารถปล่อยสินเชื่อได้ 6,000 ล้านบาทตามที่ตั้งเป้าไว้ และกำไรทั้งปีอาจดีขึ้นเนื่องจากยอดหนี้เสียดีขึ้น โดยเฉพาะหนี้จากรถยึดที่เคยยึดเดือนละ 30-40 คัน ก็เหลือเพียงเดือนละ 10 คันเท่านั้น 
สำหรับความร่วมมือกับธนาคารธนชาตที่เข้ามาซื้อธนาคารนครหลวงไทยที่เป็นบริษัทแม่นั้น ขณะนี้ยังไม่ได้มีการเจรจากันในรายละเอียดที่ชัดเจน แต่บริษัทก็สามารถทำตามแผนปล่อยสินเชื่อเดิมได้อยู่ โดยไม่ต้องมีการชะลอหรือปรับแผนใหม่แต่อย่างใด เพราะขั้นตอนการควบรวมกิจการระหว่างธนาคารธนชาตและธนาคารนครหลวงไทยนั้นคงต้องใช้เวลาอีกนาน
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ กล่าวว่า ธนาคารก็มีรายได้จากยอดขายรถยึดเพิ่มขึ้นถึงคันละ 5-8 หมื่นบาท สาเหตุเนื่องมาจากที่ผ่านมาตลาดรถป้ายแดงมีการปรับเงินดาวน์สูงขึ้น ลูกค้าที่มีศักยภาพที่จะซื้อรถป้ายแดงจึงลดลงตามไปด้วย และหันมาซื้อรถมือสองแทน ส่งผลให้ราคารถมือสองปรับตัวสูงขึ้น 
อย่างไรก็ตาม หลังจากที่ดอกเบี้ยเช่าซื้อรถในปัจจุบันยังต่ำอยู่ และตลาดรถป้ายแดงกลับมาแข่งขันเรื่องเงินดาวน์ต่ำอีก จึงมีความเป็นไปได้สูงว่าหลังจากนี้หากไม่ระมัดระวังให้ดี ระยะเวลาอีก 1 ปี ก็มีโอกาสที่จะขาดทุนจากการขายรถยึดสูงขึ้น และส่งผลให้คุณภาพของสินเชื่อด้อยลงไปด้วย